A BIZOTTSÁG HATÁROZATA
(2004. november 5.)
a Közösségben a legrászorulóbb személyek intervenciós készletekből származó élelmiszerekkel való ellátása érdekében a 2005-ös évi költségvetés terhére a tagállamok megfelelő forrásokkal való ellátására vonatkozó terv elfogadásáról
(az értesítés a B(2004) 4356. számú dokumentummal történt)
(2004/766/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kijelölt szervezeteknek az intervenciós készletekből származó élelmiszerekkel a Közösség legrászorulóbb személyei számára történő szétosztás céljából történő ellátására vonatkozó általános szabályok megállapításáról szóló, 1987. december 10-i 3730/87/EGK tanácsi rendeletre (1) és különösen annak 6. cikkére,
tekintettel az euróval kapcsolatos agromonetáris szabályok megállapításáról szóló, 1998. december 15-i 2799/98/EK tanácsi rendeletre (2) és különösen annak 3. cikkének (2) bekezdésére,
mivel:
(1)
A Közösség legrászorulóbb személyeinek az intervenciós készletekből származó élelmiszerekkel történő ellátására vonatkozó részletes szabályok megállapításáról szóló, 1992. október 29-i 3149/92/EGK bizottsági rendelet (3) 2. cikkének megfelelően a Bizottságnak el kell fogadnia a 2005-ös költségvetési évben rendelkezésre álló előirányzatokból finanszírozandó elosztási tervet. A terv különösen megállapítja az intézkedést alkalmazó minden egyes tagállamra vonatkozóan a terv rá eső részének végrehajtására rendelkezésre álló maximális pénzügyi forrásokat, valamint az intervenciós hivatalok által tárolt készletekből lehívandó minden egyes típusú termék mennyiségét.
(2)
Az intézkedésben érdekelt tagállamok a 3149/92/EGK rendelet 1. cikke rendelkezéseinek megfelelően közölték a kért információkat.
(3)
A források elosztása céljából szükséges figyelembe venni, hogy a tagállamok az előző költségvetési évek során nekik nyújtott forrásokat hogyan és milyen mértékben használták fel.
(4)
Helyénvaló egyébiránt a 3149/92/EGK rendelet 7. cikkében meghatározott feltételek szerint engedélyezni a terv megvalósításához szükséges, Közösségen belüli átszállításokat.
(5)
A 2799/98/EK rendelet 3. cikkének értelmében a terv alkalmazásához meghatározó ügyleti tényként meg kell jegyezni az állami készletgazdálkodás költségvetési évének kezdetét.
(6)
Ezen terv kidolgozása során a 3149/92/EGK rendelet 2. cikke (2) bekezdésének a rendelkezéseivel összhangban a Bizottság begyűjtötte a Közösség legrászorulóbb személyeinek a problémáit jól ismerő fő szervezetek véleményét.
(7)
Az ebben a határozatban megállapított intézkedések megfelelnek valamennyi érintett bizottság véleményének,
ELFOGADTA EZT A HATÁROZATOT:
1. cikk
A 2005-ös évre a 3730/87/EGK rendelet alkalmazásával a Közösség legrászorulóbb személyeinek élelmiszerekkel való ellátása az I. mellékletben meghatározott elosztási terv szerint történik.
2. cikk
A II. mellékletben tervbe vett Közösségen belüli átszállításokat engedélyezik.
3. cikk
A 2799/98/EK rendelet 3. cikkének értelmében a terv alkalmazásához szükséges meghatározó ügyleti tény dátuma 2004. október 1.
4. cikk
Ennek a határozatnak a tagállamok a címzettjei.
Kelt Brüsszelben, 2004. november 5-én.